钦定古今图书集成/方舆汇编/职方典/第1391卷 > 《方舆志》
## 钦定古今图书集成/方舆汇编/职方典/第1391卷 > 《方舆志》

生黎

黎各有峒主，嚚顽无知，不识姓名，贝布为衣两。

幅，前后为裙，长阔不过一尺，掩不至膝，两腿俱露，椎髻，额前鸟言兽面。结茅为屋，如覆盆状，上居人，下居畜，射猎为常事。男文臂腿，女文身面。用贝绵纺线，以色丝网成，若绵缝成圈券，从头穿下至腰，结住为裙，名曰“黎桶。” 足迹不履民地，而自仇斗。居民入其地，仗熟黎以盐鱼贸易，惟儋、崖万有之，在琼则少熟黎，相传其本南恩、藤、梧、高化，人多王、符二姓，言语皆近彼处乡音，因徙居长子孙焉。峒各有主，父没子继，夫亡妇代。性习凶横，仇杀无亲。若制服得宜，则不为变，否则聚兵作乱。其男子著短彩花幔，缠头围腰，戴藤六角帽，或两耳垂环县双带如刀状，垂裾两幅。妇人带花箬蓑，文领露胸，老幼坐无尊卑。病则椎牛祀鬼神，丧葬则斩牛待客。春则秋千会邻峒男女妆饰来游，携手并肩，互歌相答，名曰“作剧。” 有乘为婚合者，父母率从无禁，婚姻不避同姓。